Document ID: 32004R0013

Uredba Komisije (ES) št. 13/2004
z dne 8. decembra 2003
o določitvi seznama plovnih poti pomorskega značaja, ki ga predvideva člen 3(d) Uredbe Sveta (EGS) št. 1108/70
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 1108/70 z dne 4. junija 1970 o uvedbi računovodskega sistema izdatkov za infrastrukturo v železniškem in cestnem prometu ter prometu po celinskih plovnih poteh [1], kakor je bila nazadnje spremenjena z Aktom o pristopu Avstrije, Finske in Švedske, in zlasti člena 3(d) Uredbe,
ob upoštevanju naslednjega:
(1) Uredba Komisije (EGS) št. 281/71 z dne 9. februarja 1971 o sestavi seznama plovnih poti pomorskega značaja iz člena 3(e) Uredbe Sveta (EGS) št. 1108/70 z dne 4. junija 1970 [2] je bila večkrat bistveno spremenjena [3]. Zaradi jasnosti in racionalnosti je zato treba navedeno uredbo kodificirati.
(2) Uredba (EGS) št. 1108/70 določa, da se računovodska evidenca izdatkov ne zahteva za nekatere kategorije infrastrukture. Ta določba se med drugim uporablja za plovne poti pomorskega značaja, seznam katerih sestavi Komisija.
(3) Pri sestavljanju tega seznama je treba upoštevati delež prometa, ki ga zagotavljajo plovne poti pomorskega značaja, ali pa zainteresiranost za uvedbo računovodskega sistema za infrastrukturne izdatke na takšnih plovnih poteh v smislu uvedbe sistema zaračunavanja za uporabo te infrastrukture -
SPREJELA NASLEDNJO UREDBO:
Člen 1
Seznam plovnih poti pomorskega značaja iz člena 3(d) Uredbe (EGS) št. 1108/70 je naveden v Prilogi I k tej uredbi.
Člen 2
Uredba (EGS) št. 281/71 se razveljavi.
Sklicevanje na razveljavljeno uredbo se šteje za sklicevanje na to uredbo in ga je treba brati v skladu s korelacijsko tabelo v Prilogi III.
Člen 3
Ta uredba začne veljati dvajseti dan po objavi v Uradnem listu Evropskih skupnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 8. decembra 2003

Labels: 8